«Iуащхьэмахуэ»-м фыкъыщеджэ
«Iуащхьэмахуэ» журналым и къыкIэлъыкIуэ къыдэкIыгъуэр — 2020 гъэм и етхуанэ номерыр — дунейм къытехьащ.
Журналым и жьантIэр хуэфащэ дыдэу лъысащ зи гуащIэм утепсэлъыхькIэ пхуэмыух, пщIэуэ хуэпщIымрэ зэрыбгъэлъапIэмрэ къилэжьым ефэгъуэкI зэпыт тхакIуэ, усакIуэ, драматург, сурэтыщI IутIыж Борис.
УзыфIэзыгъэлIыкI, узыщызыгъэукIытэ, и дуней тетыкIэмкIэ нэмысышхуэ къэзылэжьыф лIы Iущым и гъащIэ гъуэгуанэм кIэщIу уризыгъаплъэ «ЛъэужьыфIэ» тхыгъэмкIэ къызэIуех журналыр. Абы къыкIэлъокIуэ Борис и гъащIэмрэ и гуащIэмрэ теухуа тхыгъэ купщIафIэ зыбжанэ. Апхуэдэхэщ ЩакIуэ Марьянэ и «Лъэпкъ драматургием и классик», БакIуу Хъанджэрий и «Зи Iэужьыр мыкIуэдыжын», Теувэж СулътIан и «Адыгэ Мольер», Гъут Iэдэм и «Псэ дахэм и нур», Хьэвжокъуэ Людмилэ и «IутIыж Борис и усыгъэ дунейр» жыхуиIэхэр. IутIыжым и ныбжьэгъуу, и лэжьэгъуу, и цIыхугъэу щытахэм абы хужаIахэм щыщ пычыгъуэхэм напэкIуэцI щхьэхуэхэр хухэхащ. Абыхэм IупщIу къахощ Борис и IуэхущIафэр, и талантыр, и гуп хэтыкIэр, и зэпIэзэрытыгъэр, нэгъуэщI хьэл дахэ куэди.
Борис и тхыгъэхэр гъуэзэджэщ, и адыгэбзэр шэрыуэщ, сыт хуэдэ жанрым хэмылэжьыхьами, сыт хуэдэ тхыгъэ къимыгъэщIами, дэтхэнэри нэгъэсауэ, псалъэ лей хуэмыныкъуэу къехъулIэрт. Абы и щыхьэтщ журналым ихуа усэ купщIафIэхэр, «Мазэгъуэ жэщ» новеллэр, «Тыргъэтауэ» трагедиер.
Илъэс куэдкIэ «Iуащхьэмахуэ» журналым и редактор нэхъыщхьэу щыта, зи тхыгъэхэр лъэпкъым и хъугъуэфIыгъуэ нэс хъуа, зэманым жьы дэмыхъу, адыгэбзэм и мэ гуакIуэр къыпщIезыгъэхьэ куэд зи къалэмыпэм къыщIэкIа Борис и сурэт зыбжани журналым итщ, къыдэкIыгъуэм и щIыбагъми тетщ.
«Литературэ щIэныгъэ. Критикэ» рубрикэм щIэтщ филологие щIэныгъэхэм я кандидат Хьэвжокъуэ Людмилэ «Зэману дахэ, сумыгъэпIащIэ…» зыфIища, а сатырхэр зи псалъэ усакIуэ Вындыжь Марие и гуащIэм теухуа тхыгъэр. Марие хужаIахэм щыщ пычыгъуэхэри щIыгъущ абы. Вындыжь Марие усыгъэм и лъахэм дызэрыхишэ усэхэри щIэджыкIакIуэм гунэс зэрыщыхъунум шэч хэлъкъым.
АдэкIэ даIуощIэ Тыркум и Узун-Яйла щIыпIэм къыщыхъуа, лъэпкъым, бзэм, щэнхабзэм ехьэлIа Iуэху щхьэпэ куэд зэфIэзыгъэкI, егъэджакIуэ, этимологиемрэ фонетикэмрэ дихьэх Брам (Куэблэ) Алатин. Абы и интервьюр зи IэдакъэщIэкIыр НэщIэпыджэ Замирэщ. КъыкIэлъокIуэ «IуэрыIуатэ» Iыхьэр. Абы хъыбар кIэщI зыбжанэ («ЛIым и кIуапIэ и кIуэдыжыпIэщ», «Нартхэ я лIэужь», «Натхъуэджымрэ Гъуаемрэ», «Нартым и пщIыхьэпIэ», «Нарт шумрэ щакIуэмрэ», «Бжьахъуэм и къуэ») къызэщIеубыдэ.
Журналыр зэхуещIыж IутIыж Борис теухуа псалъэзэблэдзым.
ИСТЭПАН Залинэ,
«Iуащхьэмахуэ» журналым жэуап зыхь и секретарь.
